CELEX: C2004/262/32
Language: sk
Date: 2004-10-23 00:00:00
Title: Vec C-352/04: Návrh na začatie konania o prejudiciálnej otázke podaný uznesením Verwaltungsgericht Köln zo dňa 30. júna 2004 vo veci Versandservice GmbH proti Spolkovej republike Nemecko, prizvaná osoba: Deutsche Post AG.

23.10.2004   
            
            
               SK
            
            
               Úradný vestník Európskej únie
            
            
               C 262/19
            
         Návrh na začatie konania o prejudiciálnej otázke podaný uznesením Verwaltungsgericht Köln zo dňa 30. júna 2004 vo veci Versandservice GmbH proti Spolkovej republike Nemecko, prizvaná osoba: Deutsche Post AG.
   (Vec C-352/04)
   (2004/C 262/32)
   Verwaltungsgericht Köln (Nemecko) uznesením z 30. júna 2004 podal na Súdny dvor Európskych spoločenstiev návrh na začatie konania o prejudiciálnej otázke vo veci Versandservice GmbH proti Spolkovej republike Nemecko, prizvaná osoba: Deutsche Post AG, ktorý bol doručený kancelárii Súdneho dvora dňa 16. augusta 2004.
   Verwaltungsgericht Köln žiada Súdny dvor, aby rozhodol o nasledujúcej otázke:
   Má sa článok 47 odsek 2 v spojení s článkom 95 ES a v spojení s článkom 12 piatou odrážkou v spojení s článkom 7 odsekom 1 smernice 97/67/ES (1) v znení smernice Európskeho parlamentu a Rady 2002/39/ES (2) vykladať tak, že ak poskytovateľ univerzálnych služieb uplatňuje osobitné sadzby pre obchodných zákazníkov, ktorí odovzdávajú predtriedené poštové zásielky do prepravnej siete na iných miestach prepravného reťazca ako na prístupových miestach, je tento poskytovateľ povinný uplatňovať tieto osobitné sadzby aj voči podnikom, ktoré vyberajú poštu u odosielateľov a odovzdávajú ju do prepravnej siete predtriedenú na rovnakom prístupovom mieste a za rovnakých podmienok ako obchodní zákazníci, bez toho, aby to mohol poskytovateľ univerzálnych služieb odmietnuť s poukazom na to, že je povinný poskytovať všeobecné služby?
   
      (1)  Ú. v. ES L 15 z 21.1.1998, s. 14
   
   
      (2)  Ú. v. ES L 176, s. 21